## Susana Camarero subratlla la importància de protegir la infància i adolescència més vulnerable de "la invisibilitat i l'exclusió social"

*** La vicepresidenta segona ha visitat la residència de xiquets, xiquetes i adolescents Mare de Déu dels Desemparats i dels Innocents de Torrent
* Es tracta d'una residència d'atenció general amb programa de projecte migratori per a adolescents estrangers no acompanyats
* La Vicepresidència Segona finança este centre residencial a través del concert fins a 2026, amb 6,6 milions d'euros**

La vicepresidenta segona i consellera de Serveis Socials, Igualtat i Habitatge, Susana Camarero, ha subratllat la importància de “protegir” les xiquetes, xiquets i adolescents migrants no acompanyats de “la invisibilitat i l’exclusió social” amb una atenció integral i efectiva.

Susana Camarero ha visitat la residència Mare de Déu dels Desemparats i dels Innocents de Torrent, gestionada per Càritas Diocesana de València, que oferix un programa de projecte migratori per a aconseguir la plena inclusió de les i els adolescents migrants sense referent familiar que hi acull. La vicepresidenta segona ha estat acompanyada pel secretari autonòmic de Família i Serveis Socials, Ignacio Grande, i la directora general de Família, Infància i Adolescència i Repte Demogràfic, Elena Albalat.

En la seua visita al centre, la vicepresidenta segona ha recordat que, en els últims anys, la Comunitat Valenciana ha experimentat un gran augment d’arribades de persones migrants de menys de 18 anys que es troben en territori espanyol sense estar acompanyats de la seua mare, pare o una persona adulta que, legalment o segons els usos o els costums, en siga responsable.

Este increment, ha indicat, necessita que les institucions i els actors públics “conjuminen esforços per a aconseguir una atenció immediata i efectiva per a ells i elles, ja que es tracta de persones menors molt vulnerables a l’exclusió i, per tant, des dels poders públics els hem d’oferir la protecció i l’assistència necessàries per a garantir els seus drets”.

El centre de Torrent té 30 places d’atenció general, 24 de les quals tenen concert amb projecte migratori. És finançat per la Vicepresidència Segona, a través del concert vigent des de 2022 i fins a 2026, amb 6,6 milions d’euros. L’objectiu és que les xiquetes, els xiquets i els adolescents reben allotjament, manutenció, educació i atenció integral.

Susana Camarero ha recorregut les instal·lacions del centre i ha pogut conversar i conéixer els testimonis de xics i xiques que van haver de fugir dels seus països d’origen, que ara participen en els projectes migratoris del centre i estan cursant estudis de formació professional.

A tots ells, la vicepresidenta segona els ha felicitat pel seu “esforç de superació i el compromís amb el seu projecte de vida futur”. També ha reconegut, i així ho ha traslladat, el treball dels i les professionals del centre, perquè “acompanyen, mostren, guien i orienten” els passos d’estos i estes jóvens.

La residència té també un pis d’emancipació per a les persones residents que complixen la majoria d’edat. A través d’este recurs, se’ls oferix suport i orientació en el període de transició a la vida independent i autònoma d’esta població jove, que, a causa de la seua especial situació, requerix una atenció especialitzada d’acompanyament i seguiment.

Esta visita al centre de Torrent s’emmarca en la ronda que la titular del departament de Serveis Socials està fent a diversos recursos de la Comunitat Valenciana, per a conéixer el que demanen i necessiten tant les persones usuàries com els i les professionals que hi treballen.

Fecha: 27/12/2023